Vermeende dwelmmuil by OR Tambo aangekeerArgieffoto (Foto: Steve Buissinne/Pixabay) Wynand Harmse (51) het in die landdroshof in Kempton Park verskyn ná hy glo met kokaïen betrap is by die OR Tambo- internasionale lughawe, op pad na Hongkong. Kol. Katlego Mogale, woordvoerder van die direktoraat vir prioriteitsmisdaadondersoeke (die Valke), het gesê Harmse is in hegtenis geneem op aanklag van die besit van dwelmmiddels met ŉ geraamde straatwaarde van R300 000. “Die Valke se narkotika-eenheid (Saneb) het inligting opgevolg oor ŉ moontlike dwelmmuil wat na Hongkong op pad is.” Harmse is voorgekeer en het toestemming gegee dat hy en sy bagasie deursoek mag word. “Die bagasie het nie enige onwettige middels bevat nie, maar ŉ swart plastieksak met kokaïen is onder ŉ swart korset om sy middellyf opgespoor.” Die beamptes het beslag gelê op die 1 kg-kokaïen. “Harmse het intussen in die landdroshof in Kempton Park verskyn en sy saak is tot 13 Mei uitgestel vir verdere ondersoek en ŉ formele aansoek om borgtog. Hy bly in aanhouding.”